b'\n_START_ARTICLE_\nMiramar (Mont-roig del Camp)\n_START_SECTION_\nDescripci\xc3\xb3\n_START_PARAGRAPH_\nRestes de l\'edificaci\xc3\xb3 feta cap al 1406, que el 1613 \xc3\xa9s anomenada castell. Est\xc3\xa0 situada entre les puntes dels Penyals i Porquerola, a llevant de l\'Hospitalet de l\'Infant._NEWLINE_Enmig de les ru\xc3\xafnes, es poden veure grans murs de paredat amb refor\xc3\xa7os de carreus. Pels voltants, s\'han trobat restes d\'\xc3\xa8poca romana.\n_START_SECTION_\nHist\xc3\xb2ria\n_START_PARAGRAPH_\nEl lloc va ser adquirit els primers anys del segle XV pel municipi de Barcelona, juntament amb altres damunt l\'Ebre, per tal de construir una ruta que assegur\xc3\xa9s a la ciutat el prove\xc3\xafment del blat que baixava per l\'Ebre._NEWLINE_A Miramar es va construir una botiga, de la qual queden restes, per a emmagatzemar el blat que arribava en carros des del terme de Tivissa i que esperava ser carregat en naus vers Barcelona. La botiga estava formada per un casal fortificat, sitges, una torre de defensa i un nucli de poblaci\xc3\xb3 petit._NEWLINE_L\'any 1408, el procurador general de l\'arquebisbe de Tarragona va donar av\xc3\xads als nuclis costaners que s\'havien albirat vuit naus cors\xc3\xa0ries. Aquest av\xc3\xads no va arribar a temps a Miramar i els corsaris la van destruir i van agafar com a ostatges la majoria dels seus habitants. La Comuna del Camp va haver de pagar 2.000 lliures per rescatar als captius._NEWLINE_El 1494 encara tenia batlle propi. A la fi del segle XV, el cam\xc3\xad i les instal\xc2\xb7lacions de Miramar van ser abandonats definitivament, per\xc3\xb2 hi qued\xc3\xa0 un petit nucli de poblaci\xc3\xb3. El 1504 es parla d\'una torre amb gu\xc3\xa0rdia permanent, a la qual es dot\xc3\xa0 d\'artilleria el 1590. El 1592 tenia el mateix batlle que Mont-roig. El 1601 el com\xc3\xba de Mont-roig propos\xc3\xa0 la unificaci\xc3\xb3 dels dos termes, cosa que es concret\xc3\xa0 el 1606. El 1678 s\'informa que el poble era deshabitat i que les aig\xc3\xbces de la mar arribaven fins a les cases. El 1719 els edificis que quedaven van ser descrits com: "una torre a la orilla del mar que sirve de atalaya y es del t\xc3\xa9rmino de Montroig". Al comen\xc3\xa7ament del segle XIX l\'estructura de l\'establiment barcelon\xc3\xad es mantenia encara, i ben visibles dues de les quatre torres que havien existit, i les armes de la ciutat tamb\xc3\xa9 ben visibles, les sitges i el forn de pa. La torre de guarda va ser volada pels anglesos el 1813._NEWLINE_Posteriorment, ha estat incorporat al complex tur\xc3\xadstic de la Costa Daurada, amb la urbanitzaci\xc3\xb3 Pins de Miramar.'